PROVEDBENA UREDBA KOMISIJE (EU) 2022/1659

оd 27. rujna 2022.

o jednakovrijednim zahtjevima koji se odnose na unošenje u Uniju plodova Citrus sinensis Pers. podrijetlom iz Izraela s obzirom na rizike koje predstavlja organizam Thaumatotibia leucotreta

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Uredbu (EU) 2016/2031 Europskog parlamenta i Vijeća od 26. listopada 2016. o zaštitnim mjerama protiv organizama štetnih za bilje i o izmjeni uredbi (EU) br. 228/2013, (EU) br. 652/2014 i (EU) br. 1143/2014 Europskog parlamenta i Vijeća te stavljanju izvan snage direktiva Vijeća 69/464/EEZ, 74/647/EEZ, 93/85/EEZ, 98/57/EZ, 2000/29/EZ, 2006/91/EZ i 2007/33/EZ (1), a posebno njezin članak 41. stavak 3. drugi podstavak te članak 44. stavak 1.,

budući da:

(1) U dijelu A Priloga II. Provedbenoj uredbi Komisije (EU) 2019/2072 (2) utvrđen je popis karantenskih štetnih organizama Unije za koje nije poznato da se pojavljuju na području Unije. Cilj je Provedbene uredbe (EU) 2019/2072 sprečavanje ulaska, udomaćivanja i širenja takvih karantenskih štetnih organizama na području Unije utvrđivanjem posebnih zahtjeva, u njezinu Prilogu VII., koji se odnose na unošenje određenog bilja, biljnih proizvoda i drugih predmeta na područje Unije.

(2) Thaumatotibia leucotreta (Meyrick) („navedeni štetni organizam”) uvršten je na popis u dijelu A Priloga II. Provedbenoj uredbi (EU) 2019/2072 kao karantenski štetni organizam Unije za koji nije poznato da se pojavljuje na području Unije. Uvršten je i na popis prioritetnih štetnih organizama u Prilogu Delegiranoj uredbi Komisije (EU) 2019/1702 (3).

(3) Radi zaštite područja Unije od navedenog štetnog organizma na unošenje nekih plodova na to područje primjenjuju se posebni zahtjevi. Za plodove Citrus sinensis Pers. („navedeni plodovi”) ti su posebni zahtjevi navedeni u točki 62.1. podtočki (d) Priloga VII. Provedbenoj uredbi (EU) 2019/2072 i njima se predviđa mogućnost sustavnog pristupa uz primjenu posebnih postupaka tretiranja hladnoćom.

(4) Izrael je zatražio od Komisije da njegov sustavni pristup za navedene plodove prizna kao jednakovrijedan posebnim zahtjevima iz točke 62.1 podtočke (d) Priloga VII. Provedbenoj uredbi 2019/2072.

(5) Taj sustavni pristup za navedene plodove uključuje ispunjavanje zahtjeva za praćenje i kontrolu navedenog štetnog organizma u proizvodnim jedinicama, inspekcijski pregled navedenih plodova u proizvodnoj jedinici i objektima za pakiranje, zahtjeve za sljedivost te službeni inspekcijski pregled prije izvoza. Uključuje i kritične točke inspekcijskog postupka u poljima, u objektima za pakiranje i prije izvoza, na temelju kojih se izvoz navedenih plodova suspendira ili odbija ako se ne poštuju odgovarajući pragovi.

(6) Europska agencija za sigurnost hrane („Agencija”) provela je procjenu rizika robe za plodove Citrus spp. uvezene iz Izraela (4). Predmet procjene bila je vjerojatnost odsutnosti navedenog štetnog organizma. Nadalje, Agencija je dala preporuke o tome kako poboljšati izraelski sustavni pristup. Izrael je svoj pristup prilagodio u skladu s tim preporukama.

(7) Na temelju rezultata procjene rizika koju je provela Agencija i dosljedne usklađenosti predmetnih plodova s pravom Unije, opravdano je prilagođeni sustavni pristup Izraela prihvatiti kao jednakovrijedan posebnim zahtjevima iz točke 62.1. podtočke (d) Priloga VII. Provedbenoj uredbi (EU) 2019/2072.

(8) Kako bi se poremećaji u trgovini sveli na najmanju moguću mjeru, ova bi Uredba trebala stupiti na snagu trećeg dana od dana objave.

(9) Ova bi se Uredba trebala primjenjivati do 31. svibnja 2025. kako bi se omogućilo njezino preispitivanje.

(10) Mjere predviđene u ovoj Uredbi u skladu su s mišljenjem Stalnog odbora za bilje, životinje, hranu i hranu za životinje,

DONIJELA JE OVU UREDBU:

Članak 1. Definicije Za potrebe ove Uredbe, primjenjuju se sljedeće definicije: 1. „navedeni štetni organizam” znači Thaumatotibia leucotreta (Meyrick); 2. „navedeni plodovi” znači plodovi Citrus sinensis Pers.

Članak 2. Jednakovrijedni zahtjevi Zahtjevi koji se odnose na unošenje navedenih plodova podrijetlom iz Izraela na područje Unije utvrđeni u Prilogu ovoj Provedbenoj uredbi smatraju se jednakovrijednima zahtjevima navedenima u točki 62.1. podtočki (d) Priloga VII. Provedbenoj uredbi (EU) 2019/2072.

Članak 3. Fitosanitarni certifikat Ako se navedeni plodovi podrijetlom iz Izraela unose na područje Unije na temelju jednakovrijednih zahtjeva utvrđenih u članku 2., uz njih se prilaže fitosanitarni certifikat u kojem se navodi: (a) oznaka proizvodne jedinice; te (b) u rubrici „Dopunska izjava”, izjava „Pošiljka je u skladu s Provedbenom uredbom Komisije (EU) 2022/1659”.

Članak 4. Stupanje na snagu i primjena Ova Uredba stupa na snagu trećeg dana od dana objave u Službenom listu Europske unije. Primjenjuje se do 31. svibnja 2025.

Ova je Uredba u cijelosti obvezujuća i izravno se primjenjuje u svim državama članicama. Sastavljeno u Bruxellesu 27. rujna 2022. Za Komisiju Predsjednica Ursula VON DER LEYEN

(1) SL L 317, 23.11.2016., str. 4.

(2) Provedbena uredba Komisije (EU) 2019/2072 оd 28. studenoga 2019. o utvrđivanju jedinstvenih uvjeta za provedbu Uredbe (EU) 2016/2031 Europskog parlamenta i Vijeća u pogledu zaštitnih mjera protiv organizama štetnih za bilje te o stavljanju izvan snage Uredbe Komisije (EZ) br. 690/2008 i izmjeni Provedbene uredbe Komisije (EU) 2018/2019 (SL L 319, 10.12.2019., str. 1.).

(3) Delegirana uredba Komisije (EU) 2019/1702 od 1. kolovoza 2019. o dopuni Uredbe (EU) 2016/2031 Europskog parlamenta i Vijeća izradom popisa prioritetnih štetnih organizama (SL L 260, 11.10.2019., str. 8.).

(4) Scientific Opinion on the commodity risk assessment of Citrus L. fruits from Israel for Thaumatotibia leucotreta under a systems approach (Znanstveno mišljenje o procjeni rizika robe za plodove Citrus L. iz Izraela za organizam Thaumatotibia leucotreta u okviru sustavnog pristupa). EFSA Journal 2021.; 19(3):6427, 36 str. https://doi.org/10.2903/j.efsa.2021, 6427.